North Ayrshire

North Ayrshire (Észak Ayrshire, skót gaelül: Siorrachd Inbhir Àir a Tuath, kiejtés: [ˈʃirˠəxk aːɾʲ ə t̪ʰuə]) Skócia 32 tanácsi kerületének (council area) egyike. A tanácsi terület északon Inverclyde-dal, északkeleten Renfrewshire-rel és East Renfrewshire-rel, keleten és délen pedig East Ayrshire-rel, illetve South Ayrshire-rel határos. A helyi önkormányzat a North Ayrshire Council, amelyet 1996-ban hoztak létre Cunninghame körzetével azonos határokkal; ez a körzet 1975 és 1996 között létezett. Központja Irvine, a hatóság székhelye az itt található Cunninghame House. Észak Ayrshire Ayrshire történelmi megye északi részét, valamint Buteshire történelmi megyéből Arran szigetét és a Cumbrae-szigeteket foglalja magában. Észak Ayrshire becsült népessége 2024-ben 134 010 fő volt. Legnagyobb városai Irvine és Kilwinning. Földrajza A tanács székhelye Irvine-ban, Észak Ayrshire legnagyobb városában található. A területen Ardrossan, Beith, Dalry, Irvine, Kilbirnie, Kilwinning, Largs, Saltcoats, Skelmorlie, Stevenston és West Kilbride városa, valamint Arran szigete, továbbá Nagy Cumbrae és Kis Cumbrae is található. Arran szigete a tanácsi terület csaknem felét foglalja el, de a népesség kevesebb mint négy százalékának ad otthont. Észak Ayrshire vidéki tájairól, partvidékéről, strandjairól és nevezetességeiről ismert. A terület északi részén fekvő települések, Skelmorlie, Largs, Fairlie és West Kilbride jómódú ingázóvárosok, és mivel a parton fekszenek, a nyári hónapokban nagyon népszerűek a turisták körében. A déli városok közé tartozik Ardrossan, Saltcoats és Stevenston. A terület déli része felé található Kilwinning és Irvine, amely a térség fő települése és legnagyobb városa. A belső területeken fekvő Dalry, Kilbirnie és Beith egykor acélipari városok voltak, nagy acélművekkel, ezek azonban már régen megszűntek. Arranon és Cumbrae-n a turizmus a fő iparág; Cumbrae-n azonban az üdülőházak száma már elkezdte kiszorítani a helyieket az ingatlanpiacról. Ardrossan kikötőjében és Irvine városközpontjában jelenleg városmegújítás zajlik, az utóbbi években pedig gyorsan nőtt az új lakások építése. A Fairlie-ben található Kelburn Castle Patrick Robin Archibald Boyle, Glasgow 10. grófjának az otthona. A birtok az 1100-as évek óta a Boyle család tulajdonában van. 2007-ben a várat a Graffiti Project keretében átalakították. Települések Észak Ayrshire fő közigazgatási központja és legnagyobb települése Irvine, új város a Clyde-öböl partján. A második legnagyobb település Kilwinning, ezt követi Saltcoats, amely a „három város” — Ardrossan, Saltcoats és Stevenston — része. Arran szigetén a legnagyobb falu Lamlash, emellett számos kisebb falu található rajta. Great Cumbrae-n a sziget egyetlen városa Millport. Története A helyi önkormányzati körzet Cunninghame néven jött létre 1975-ben, az 1973. évi Local Government (Scotland) Act alapján, amely Skócia egész területén kétszintű önkormányzati rendszert vezetett be: felső szintű régiókkal és alsó szintű körzetekkel. Cunninghame a Strathclyde régióban létrehozott tizenkilenc körzet egyike volt. A körzet magában foglalta Buteshire történelmi megye három korábbi körzetének teljes területét, Ayrshire kilenc korábbi körzetét, valamint további két körzet kisebb részeit Irvine New Town kijelölt területén belül. A körzetet 1996-ban megszüntette az 1994. évi Local Government etc. (Scotland) Act, amely a régiókat és körzeteket egységes tanácsi területekkel váltotta fel. North Ayrshire tanácsi területét Cunninghame körzetével azonos határokkal hozták létre. A Cunninghame nevet továbbra is használják a skót parlament két választókerületében: Cunninghame Northban és Cunninghame Southban. Nyelv A 2022-es skót népszámlálás szerint a hároméves és annál idősebb százharmincezer lakosból 49 833 fő (38,3%) tartotta magát képesnek arra, hogy beszéljen vagy olvasson skótul, és 1099 fő (0,8%) tartotta magát képesnek arra, hogy beszéljen vagy olvasson gaelül. Címer Cunninghame District Council 1979-ben Lord Lyon King of Armstól (a címerekért felelős hivatal) címert kapott. A címer fő eleme a Cunningham klán címeréből származó fekete shakefork (rövidített, hegyes végű, Y alakú heraldikai címerelem) volt. Bal oldalon Irvine egykori királyi burgh címere szerepelt, amely a skót királyi címer sisakdíszén alapult, és amelyet a hagyomány szerint I. Dávid skót király adományozott a városnak. Jobb oldalon ősi hajó állt, amely korábban Bute County Council és Arran District Council címerében is megjelent. A shakefork fölött leopárdfej volt, szájában takácsvetélővel; ez a körzet belső részeinek szövőiparát jelképezte. Ilyen jelvény szerepelt a szövőcéheknek és -egyesületeknek adott skót címeradományokban. A jelmondat Sense and Worth volt, a címert pedig Lord Lyon által a körzeti tanácsok számára fenntartott mintájú arany korona egészítette ki, tetején bogáncsfejekkel. Jegyzetek Fordítás Ez a szócikk részben vagy egészben a North Ayrshire című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. További információk Hivatalos honlap, (angol)